Ez a hatásvizsgálat számos kérdést vizsgál az EU szerzői jogi szabályainak a digitális egységes piacon való működésével kapcsolatosan. Három elkülönült területen fontolóra veszi a meglévő szabályok kiigazítását vagy új szabályok bevezetését: i. a tartalomhoz való online hozzáférés; ii. fontos kivételek működése a digitális és határokon átnyúló környezetben; és iii. a szerzői jogi piac működése. Az első területen a hatásvizsgálat a műsorszolgáltatók, a továbbközvetítő szolgáltatók, a lekérhető videotartalmat kínáló platformok (online videotékák) és az örökségvédelmi intézmények által az online szerzői jogi engedélyeztetés során tapasztalt nehézségekkel közvetlenül összefüggő kérdésekkel foglalkozik. A műsorszolgáltatók különösen televízió- és rádióműsorok határokon átnyúló hozzáférhetővé tételével kapcsolatos szerzői jogi engedélyeztetés során szembesülnek nehézségekkel; hasonlóképpen a szerzői jogi engedélyeztetés a nem kábelszervezet továbbközvetítési szolgáltatók számára is bonyolult lehet, amikor más tagállamokból kínálnak csatornákat. E problémák mértékének felmérése és a lehetséges megoldások keresése során figyelembe vettük a műholdas műsorsugárzásról és vezetékes továbbközvetítésről szóló irányelv (93/83/EGK irányelv) működésének értékeléséből származó főbb megállapításokat. Az online jogok megszerzésével kapcsolatos nehézségek is hozzájárulnak az európai audiovizuális művek online videotékákban való korlátozott hozzáférhetőségéhez. Végül pedig az örökségvédelmi intézmények jelentős nehézségekkel szembesülnek, amikor a gyűjteményeik kereskedelemben már nem kapható műveinek digitalizálásához szükséges jogokat engedélyeztetik, és azokat a nyilvánosság felé terjesztik. A második területen a digitális egységes piac működése szempontjából komoly problémaként merült fel az a jogbizonytalanság, hogy mely cselekmények megengedettek a jelenlegi szerzői jogi kivételek alapján, különösen a digitális környezetben. A jogbizonytalanság érinti a tanárokat és a tanulókat, amikor digitálisan támogatott és határokon átnyúló oktatási tevékenységek során használnak fel tartalmakat. A kutatók jogbizonytalansággal szembesülnek az adatbányászat végzésének lehetőségével kapcsolatosan olyan tartalmak esetén, amelyekhez törvényesen hozzáférnek. Művek örökségvédelmi intézmények általi – különösen digitális formában történő – megőrzését is akadályozhatják a jogbizonytalanság és az aránytalan ügyleti költségek. A harmadik területen a hatásvizsgálat az online környezetbeli értékmegoszlással összefüggő problémákra összpontosít, megkülönböztetve a jogosultak által „felfelé” tapasztalt problémákat, amikor egyes online szolgáltatástípusok számára megkísérlik engedélyezni a tartalmaikat, attól, amivel az alkotók „lefelé” szembesülnek, amikor a műveik hasznosítására irányuló szerződésekről tárgyalnak. A jogosultak nehézségekbe ütköznek, amikor tartalmaik olyan online szolgáltatások általi felhasználását próbálják ellenőrizni és számszerűsíteni, amelyek a végfelhasználók által feltöltött tartalmakat tárolnak és azokhoz hozzáférést biztosítanak. A sajtókiadók számára is nehézséget okoz, hogy a kiadványaikat engedélyezzék és az online szolgáltatások általi nem engedélyezett felhasználást megakadályozzák. Nemkülönben valamennyi kiadó számára jogilag bizonytalan, hogy részesülhetnek-e a kivétel hatálya alá tartozó művek felhasználásáért járó díjazásból. Végezetül a szerzők és az előadók (alkotók) a műveik hasznosításáról nem mindig rendelkeznek elegendő információval, ami lehetővé tenné számukra, hogy jogaik hasznosításáért cserébe megfelelő díjazásról tudjanak megállapodni.